El sindicat CNT va convocar ahir a la tarda una manifestació a la rambla d’Ègara de Terrassa per demanar a la cadena de supermercats Mercadona que readmeti tres treballadors del centre logístic que l’empresa té a Sant Sadurní d’Anoia, els tres delegats sindicals, i aturi «l’assetjament laboral» que asseguren que l’empresa practica contra treballadors del centre, 20 dels quals estan en vaga indefinida des del 23 de març. La concentració es va aturar davant d’un supermercat situat a tocar de la plaça del Doré, i els manifestants, amb tambors i pancartes, van explicar als usuaris de l’establiment les seves demandes. «Sabem que han acomiadat els tres companys perquè feien acció sindical», va queixar-se ahir Lisandro Craviotto, que va recordar que les disputes van començar arran de la creació de la secció sindical de la CNT al febrer. Els 30 treballadors concentrats van denunciar també que alguns dels 60 treballadors que al principi van secundar la vaga no han pogut tornar a l’empresa.

El Punt 11/06/06